Da en 38-årig lastbilchauffør fra Fredensborg mandag middag kørte under en gangbro ved Centervænget i Kongens Vænge i Hillerød, fik han sig en ubehagelig overraskelse.

I samme øjeblik, han kører under broen, bliver hans forrude ramt af en sten, der er flere centimeter i diameter. Forinden har han set to drenge på broen – og han mener, at det er dem, der kastede stenen, som forårsagede et hul i forruden.

Læs også Stenkast ramte Rikkes bil: - Jeg var udsat for drabsforsøg

Politiet ser med stor alvor på sagen

Chaufføren, der var uskadt, kontaktede umiddelbart politiet, men drengene var væk, da en patruljevogn nåede frem til stedet.

Nordsjællands Politi håber nu på offentlighedens hjælp, så man kan finde drengene.

- Vi ser på sagen med stor alvor, siger vagtchef ved Nordsjællands Politi, Martin Bakke, til TV 2 Lorry.

Drengene beskrives som mellem 10 til 14 år, af anden etnisk oprindelse end dansk og iført mørke dunjakker og mørke bukser.

Har du set noget i området? Kontakt Nordsjællands Politi på 114.